युवक की मौत पर उमर ने सेना को लपेटा  
कश्मीर में एक युवक की हत्या के बाद उमर अब्दुल्ला का मानना है कि सेना के मानक संचालन प्रक्रिया का उल्लंघन करने के कारण युवक की मौत हुई।
उत्तर कश्मीर में एक युवक की हत्या के बाद जम्मू-कश्मीर के मुख्यमंत्री उमर अब्दुल्ला का मानना है कि सेना के मानक संचालन प्रक्रिया (एसओपी) का उल्लंघन करने के कारण युवक की मौत हुई।  आधिकारिक सूत्रों ने बताया कि रविवार सुबह इस संबंध में हुई एक बैठक में श्रीनगर आधारित 15 कॉर्प्स के कमांडर लेफ्टिनेंट जनरल सय्यद अता हसनैन को बता दिया गया कि निर्दोष लोगों से जुड़ी ये घटनाएं शांति प्रक्रिया के लिए बाधक हैं और सुरक्षा बलों को एसओपी का कड़ाई से पालन करना चाहिए।  उत्तर कश्मीर के हंडवारा में शुक्रवार की रात को कथित तौर पर सेना की एक इकाई की घेराबंदी के बाद एक युवक की मौत हो गई थी। रविवार की यह बैठक इसी घटना की पृष्ठभूमि में हुई थी। बैठक में जनरल हसैनन ने सेना की ओर से गलती मान ली।  उन्होंने बैठक में बताया कि घटना के तथ्य एकत्रित करने के लिए जांच के आदेश दे दिए गए हैं। इस बीच पुलिस ने 21 वर्षीय मंजूर की हत्या के मामले में सेना की फोर पैरा के खिलाफ मामला दर्ज कर लिया है। बैठक के दौरान सुझाव दिया गया कि रिहायशी इलाकों में घेराबंदी के दौरान सेना को ऐसे हथियार रखने चाहिए, जो घातक न हों, ताकि ऐसी घटनाएं न हों।